02014R1255 — SL — 20.04.2021 — 001.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

spremenjena z:





popravljena z:









▼B

DELEGIRANA UREDBA KOMISIJE (EU) št. 1255/2014

z dne 17. julija 2014

o dopolnitvi Uredbe (EU) št. 223/2014 Evropskega parlamenta in Sveta o Skladu za evropsko pomoč najbolj ogroženim z določitvijo vsebine letnih in končnih poročil o izvajanju, vključno s seznamom skupnih kazalnikov







Člen 1

Predmet urejanja

Ta uredba vsebuje določbe, ki dopolnjujejo Uredbo (EU) št. 223/2014 v zvezi z vsebino letnih in končnih poročil o izvajanju, vključno s seznamom skupnih kazalnikov.

Člen 2

Vsebina letnih in končnih poročil o izvajanju in seznam kazalnikov

(člen 13(6) Uredbe (EU) št. 223/2014)

1. Letna in končna poročila o izvajanju vsebujejo naslednje elemente: (a) informacije o izvajanju programa s sklicevanjem na skupne kazalnike za delno ali v celoti končane dejavnosti; (b) informacije in oceno ukrepov, ki upoštevajo načela iz člena 5(6), 5(11) in po potrebi člena 5(13) Uredbe (EU) št. 223/2014.

Poleg podatkov iz prvega pododstavka se v letnih in končnih poročilih o izvajanju OP II zagotovijo tudi informacije o podatkih v zvezi s kazalniki za posamezne programe in količinsko opredeljenimi ciljnimi vrednostmi ter o spremembah kazalnikov rezultatov, pa tudi informacije o napredku pri doseganju posebnih ciljev operativnega programa in ocena tega napredka.

2. Kazalniki iz odstavka 1(a) so našteti v Prilogi.

3. ►C1 ◄ Poleg podatkov iz odstavka 1 vsebujejo končno poročilo o izvajanju in letni poročili o izvajanju v letih 2017 in 2022 podatke o prispevku k doseganju posebnih in splošnih ciljev Sklada, določenih v členu 3 Uredbe (EU) št. 223/2014, ter oceno tega prispevka.

Člen 3

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

▼M1









PRILOGA

SKUPNI KAZALNIKI ZA OP I IN OP II

Kazalniki vložka

(1) Skupni znesek upravičenih javnih izdatkov, odobrenih v dokumentih, ki določajo pogoje za podporo dejavnosti.

(2) Skupni znesek upravičenih javnih izdatkov, ki so jih imeli upravičenci in so bili plačani pri izvajanju dejavnosti.

Od tega, če je primerno:

(a) skupni znesek upravičenih javnih izdatkov, ki so jih imeli upravičenci in so bili plačani pri izvajanju dejavnosti, povezanih s hrano, zagotovljeno neposredno najbolj ogroženim osebam;

(b) skupni znesek upravičenih javnih izdatkov, ki so jih imeli upravičenci in so bili plačani pri izvajanju dejavnosti, povezanih z materialno pomočjo, zagotovljeno neposredno najbolj ogroženim osebam;

(c) skupni znesek upravičenih javnih izdatkov, ki so jih imeli upravičenci in so bili plačani pri izvajanju dejavnosti, povezanih s hrano in/ali osnovno materialno pomočjo, zagotovljeno posredno najbolj ogroženim, na primer prek kuponov, kartic ali drugih instrumentov.

(3) Skupni znesek upravičenih javnih izdatkov, prijavljenih Komisiji.

Ti podatki so izraženi v eurih.

SKUPNI KAZALNIKI ZA OP I ZA PODPORO, KI SE ZAGOTAVLJA NEPOSREDNO NAJBOLJ OGROŽENIM

Kazalniki učinka za razdeljeno pomoč v hrani ( 1 )

(4) Količina sadja in zelenjave.

(5) Količina mesa, jajc, rib, morskih sadežev.

(6) Količina moke, kruha, krompirja, riža in drugih škrobnih proizvodov.

(7) Količina sladkorja.

(8) Količina mlečnih proizvodov.

(9) Količina maščob, olja.

(10) Količina pripravljene hrane, drugih živil (ki ne spadajo v že navedene kategorije).

(11) Skupna količina razdeljene pomoči v hrani,

od tega:

(a) delež živil, za katere so bili iz OP plačani le prevoz, distribucija in skladiščenje (v %);

(b) delež živil, ki jih sofinancira Sklad za evropsko pomoč najbolj ogroženim, v skupni količini hrane, ki jo razdelijo partnerske organizacije (v %) ( 2 ).

(12) Skupno število razdeljenih obrokov, ki jih delno ali v celoti financira OP ( 3 ).

(13) Skupno število razdeljenih paketov hrane, ki jih delno ali v celoti financira OP ( 4 ).

Kazalniki rezultatov za razdeljeno pomoč v hrani ( 5 )

(14) Skupno število oseb, ki prejemajo podporo v hrani,

od tega:

(a) število otrok, starih 15 let ali manj;

(b) število oseb, starih 65 let ali več;

(c) število žensk;

(d) število migrantov, udeležencev tujega rodu, manjšin (vključno z marginaliziranimi skupnostmi, kot so Romi);

(e) število invalidov;

(f) število brezdomcev.

Kazalniki učinka za razdeljeno osnovno materialno pomoč

(15) Skupna denarna vrednost razdeljenih dobrin,

od tega:

(a) skupna denarna vrednost blaga za otroke;

(b) skupna denarna vrednost blaga za brezdomce;

(c) skupna denarna vrednost blaga za ostale ciljne skupine.

(16) Seznam najpomembnejših kategorij dobrin, razdeljenih otrokom ( 6 ):

(a) oprema za novorojenčke;

(b) šolske torbe;

(c) pisarniški material, delovni zvezki, pisala, oprema za barvanje in druga oprema, ki je potrebna v šoli (brez oblačil);

(d) športna oprema (športni čevlji, dres, kopalke …);

(e) oblačila (zimski plašč, obutev, šolska uniforma …);

(f) druga kategorija – potrebno opredeliti.

(17) Seznam najpomembnejših kategorij dobrin, razdeljenih brezdomcem (6) :

(a) spalne vreče/odeje;

(b) pripomočki za kuhanje (lonci, ponve, pribor …);

(c) oblačila (zimski plašč, obutev …);

(d) gospodinjsko perilo (brisače, posteljnina);

(e) higienski pripomočki (komplet prve pomoči, milo, zobna ščetka, britev za enkratno uporabo …);

(f) druga kategorija – potrebno opredeliti.

(18) Seznam najpomembnejših kategorij dobrin, razdeljenih drugim ciljnim skupinam (6) :

(a) potrebno opredeliti kategorije.

Kazalniki rezultatov za razdeljeno osnovno materialno pomoč (5)

(19) Skupno število oseb, ki prejemajo osnovno materialno pomoč,

od tega:

(a) število otrok, starih 15 let ali manj;

(b) število oseb, starih 65 let ali več;

(c) število žensk;

(d) število migrantov udeležencev tujega rodu, manjšin (vključno z marginaliziranimi skupnostmi, kot so Romi);

(e) število invalidov;

(f) število brezdomcev.

SKUPNI KAZALNIKI ZA OPERATIVNI PROGRAM I ZA PODPORO, KI SE POSREDNO ZAGOTAVLJA NAJBOLJ OGROŽENIM, NA PRIMER PREK KUPONOV, KARTIC ALI DRUGIH INSTRUMENTOV

Kazalniki rezultatov za razdeljeno pomoč prek elektronskih kuponov, kartic ali drugih instrumentov posredne dostave (5)

(19a) Skupno število oseb, ki prejemajo pomoč prek kuponov, kartic ali drugih instrumentov posredne dostave,

od tega:

(a) število otrok, starih 15 let ali manj;

(b) število oseb, starih 65 let ali več;

(c) število žensk;

(d) število migrantov, udeležencev tujega rodu, manjšin (vključno z marginaliziranimi skupnostmi, kot so Romi);

(e) število invalidov;

(f) število brezdomcev.

SKUPNI KAZALNIKI ZA OP II

Kazalniki učinka za pomoč pri socialnem vključevanju

(20) Skupno število oseb, ki prejemajo pomoč pri socialnem vključevanju,

od tega:

(a) število otrok, starih 15 let ali manj;

(b) število oseb, starih 65 let ali več;

(c) število žensk;

(d) število migrantov, udeležencev tujega rodu, manjšin (vključno z marginaliziranimi skupnostmi, kot so Romi);

(e) število invalidov;

(f) število brezdomcev.

Ti podatki za OP II so osebni podatki v skladu s členom 7 Direktive 95/46/ES. Njihova obdelava je potrebna za skladnost z zakonsko obveznostjo, ki velja za upravljavca (člen 7(c) Direktive 95/46/ES). Za opredelitev upravljavca glej člen 2 Direktive 95/46/ES.